31.		Listina o vydedení (§ 469a ObZ)
Ja, podpísaná Nora Pechová, nar. 25. 4. 1951, bytom Žilina, Ružová ul. č. 26, po dôkladnom zvážení
vydeďujem
pre prípad svojej smrti moju dcéru Gabrielu Bielu, rod. Pechovú, nar. 12. 4. 1963, bytom v Žiline, Gaštanová ul. č. 12, z nasledovného dôvodu:
V dôsledku ťažkého úrazu, ktorý som utrpela pred dvoma rokmi, som pripútaná na lôžko a odkázaná na pomoc iných osôb. Moja dcéra Gabriela Biela vie o mojom zdravotnom stave a napriek tejto skutočnosti mi v rozpore s dobrými mravmi neposkytuje potrebnú pomoc. Dcéra ma vôbec nenavštevuje a neposkytuje mi pomoc, hoci som ju o to viackrát písomne žiadala.
Zároveň určujem, že dôsledky vydedenia sa vzťahujú aj na potomkov mojej dcéry, ktorí mi taktiež v ničom nepomáhajú.
Žilina 12. januára 2023	Nora Pechová
Poznámka
Potomci patria do kategórie „neopomenuteľných“ dedičov.
Poručiteľ môže platne vydediť potomka iba z dôvodov taxatívne vymenovaných v ust. § 469a ods. 1 ObZ.
Aby poručiteľ svojím právnym úkonom zabránil dedeniu zo zákona tomu z neopomenuteľných dedičov, ktorý sa svojím konaním dopustil konania, ktoré predpokladá Občiansky zákonník ako dôvod vydedenia, musí tak urobiť na samostatnej listine o vydedení.
Nie je však chybou, ak vydedenie a závet sú uvedené v jednej listine, manželia ale nemôžu spísať platnú spoločnú listinu o vydedení svojich potomkov.
O náležitostiach listiny o vydedení platia primerane ustanovenia o závete, v listine však musí byť uvedený dôvod vydedenia.
Platnosť vydedenia je však možné relevantne posúdiť iba podľa okolností konkrétneho prípadu. 
Listinu o vydedení môže poručiteľ zničiť alebo vydedenie môže tiež odvolať. Tým je vydedenie zrušené. 
Odvolanie vydedenia musí mať formu, aká sa zákonom vyžaduje pre listinu o vydedení.